આ પ્રસંગે દીપ પ્રાગટ્ય સાથે ઇન્ડિયા પોસ્ટ પેમેન્ટ બેંક દાહોદ શાખાનું લોકાર્પણ કરતાં કેન્દ્રીય આદિજાતિ રાજ્ય મંત્રી જશવંતસિંહ ભાભોરે જણાવ્યુ હતું કે દેશમાં ઇન્ડીયા પોસ્ટ પેમેન્ટ બેંકની ૬૫૦ શાખાઓ કાર્યરત થશે અને વિવિધ પોસ્ટ ઓફિસમાં લગભગ ૧.૫૫ લાખ એકસેસ પોઇન્ટ હશે. ગુજરાતમાં ઇન્ડીયા પોસ્ટ બેંકની ૩૨ શાખાઓ અને પોસ્ટ ઓફિસમાં લગભગ ૮૯૦૦ એકસેસ પોઇન્ટ મારફતે કાર્યરત થશે. ૭૦૦૦ થી વધુ ગ્રામીણ ડાક સેવક (GDS) અને ૪૦૦૦ પોસ્ટમેન પણ ગ્રામીણ અને શહેરી વિસ્તારના નાગરિકોને આ સેવાઓ ઘર આંગણા સુધી પ્રદાન કરશે. દાહોદ જિલ્લામાં હાલ દાહોદ મુખ્ય બ્રાંચ સહિત દેવગઢબારીયા ખાતે શહેરી અને અંતેલા, રૂવાબારી, મોટી ખજુરી ખાતે ગ્રામિણ એક્સેસ પોઇન્ટ એમ કુલ પાંચ જગ્યાએ કાર્યાન્વિત કરેલ છે. ઝડપથી આ સેવાઓનો લાભ તમામ તાલુકાઓના પોસ્ટ સાથે સંકળાયેલ ગામોને અને મોટા ગામોમાં ઉપલબ્ધ કરાશે. જેથી છેવાડાના વિસ્તારના ગરીબ, આદિવાસી, પછાત લોકોને અને ખેડૂતોને આ સેવાઓનો લાભ ઘર બેઠા મળશે. ઇન્ડીયા પોસ્ટ પેમેન્ટસ બેંક (IPPB) નું શુભારંભ દેશની બેંન્કિગ સેવાઓના ઇતિહાસમાં એક નવું સીમાચિન્હરૂપ છે જેના દ્વારા પ્રથમ વખત સામાન્ય માણસને નજીકમાં જ ડિજિટલ બેંન્કિગ સેવાઓનો લાભ ઉપલબ્ધ થશે. ટપાલ વિભાગના કર્મચારીઓને હાથોહાથ ડિજીટલ વ્યવહારો કરવા માટેની સેવાઓ પણ લાભ મળશે. ટપાલ વિભાગ ઇન્ડીયા પોસ્ટ પેમેન્ટસ બેંક (IPPB) દ્વારા નાણાકીય સંકલનના એજન્ડાને આગળ વધારવા અને સારી ડીજીટલ બેંન્કિગ સેવાઓ દ્વારા નાગરિકોના જીવનની ગુણવત્તા સુધારવા માટે પ્રતિબધ્ધ છે.એમ મંત્રી જશવંતસિંહ ભાભોરે જણાવ્યુ હતુ.